মূ লত বাড়ির লোকজন আর কাছের বন্ধুদের জন্য ছিল ঐশ্বর্যা রাই বচ্চনের এই স্পেশ্যাল স্ক্রিনিং। এমনিতে ‘অ্যায় দিল হ্যায় মুশকিলে’ তাঁর অভিনয় দেখে মেতে গিয়েছেন দর্শক। ফলে নায়িকা খুশি মনেই আয়োজন করেছিলেন ওই স্ক্রিনিং। 
কিন্তু সেখানে ঐশ্বর্যার বাবা-মা থাকলেও, ছিলেন না বচ্চনদের কেউই! অথচ আমন্ত্রিত ছিলেন সকলেই। এমনকী, অভিষেক বচ্চনকেও দেখা যায়নি স্ক্রিনিংয়ে। অমিতাভ বচ্চন এখন রাম গোপাল বর্মার ‘সরকার থ্রি’য়ের শ্যুটিংয়ে ব্যস্ত। কিন্তু বাড়িতে পুজো থাকায় সেদিন তাড়াতা়ড়িই ফিরে এসেছিলেন ‘জলসা’য়। স্ক্রিনিংয়ের সময়ও ছিল পুজোর পরেই। কারণ বাড়ির পুজোয় ‘বহু’ বচ্চনের থাকাটাও জরুরি। কিন্তু পুজো শেষ হলে কেবল ঐশ্বর্যাই যান স্ক্রিনিংয়ে। বাকিরা বেপাত্তা! অবশ্য এই ঘটনার ব্যাকগ্রাউন্ড আগে থেকেই তৈরি ছিল। এর আগে ঐশ্বর্যার ‘জজ্‌বা’ এবং ‘সর্বজিৎ’ নিয়ে অমিতাভ নিজে বেশ সরব ছিলেন টুইটারে। কিন্তু ‘...মুশকিল’ নিয়ে কোনও পোস্টই তিনি করেননি। ঐশ্বর্যার অভিনয় নিয়েও নয়। এখনও পর্যন্ত ছবির কোনও স্ক্রিনিংয়েই যাননি বচ্চন-পরিবারের কেউই! এমনকী, পরিচালক কর্ণ জোহরের স্পেশ্যাল স্ক্রিনিংয়েও নয়। ট্রেলার মুক্তি পাওয়ার পর থেকেই জল্পনা ছিল, অমিতাভ-জয়া নাকি রণবীর কপূরের সঙ্গে পুত্রবধূর অনস্ক্রিন অন্তরঙ্গতা পছন্দ করেননি। ছবির প্রচার চলাকালীন রণবীর এ-ও বলেছেন, ঐশ্বর্যাকে ছোঁয়ার সুযোগ তাঁর আর হবে না। ফিল্মেই চান্স’টা পাবেন। এসব শুনেই খেপেছেন হয়তো বচ্চনরা। তার রেশই চলছে এখনও!